JGBS60DEKWW in White by GE Appliances in New Iberia, LA - GE® 30" Free-Standing Gas Range
Black (JGBS60DEKBB) Bisque (JGBS60DEKCC) White (JGBS60DEKWW) - $419 Silver (JGBS60GEKSA) Stainless Steel/black (JGBS60REKSS) 25 jaar vir moord op jeugdige - Howe - Republikein
Wednesday, August 23rd, 14:54:38
25 jaar vir moord op jeugdige
'Daad van wraak'
Jacqueline Louw – “Die beskuldigde is skuldig bevind aan ernstige misdade wat ’n swaar straf regverdig,” het regter Nate Ndauendapo gister in Windhoek se hoërhof gesê voordat hy ’n vonnis van 25 jaar gevangenisstraf aan die voormalige polisieman Justin Simataa (31) vir die moord op Fabrice Mael (25) opgelê het.
“Die oorledene was in die fleur van sy lewe toe hy brutaal deur die beskuldigde met ’n swaarkaliber-vuurwapen vermoor is terwyl hy in sy motor gesit het,” het regter Ndauendapo gedurende sy vonnisoplegging gesê. “Sy lewe is tragies kortgeknip deur ’n polisiebeampte. Dit was ’n daad van wraak,” het Ndauendapo gesê.
Ndauendapo het bygevoeg dat Simataa die hele magasyn van sy vuurwapen leeggeskiet het op die motor waarin Mael, sy vriend Millikan Likando en nog drie passasiers was.
“Hy het slegs ophou skiet omdat hy nie meer koeëls gehad het nie,” het Ndauendapo gesê. Die regter het ook genoem dat Simataa ná die skietery na sy huis gegaan het om sy vuurwapen te herlaai en dat hy geen berou oor sy dade gedurende die verhoor getoon het nie.
“’n Jong man in die fleur van sy lewe is vermoor. Likando het steeds ’n koeël in sy long wat medici nie kan uithaal nie weens die gevaar wat dit inhou. Die verantwoordelikheid vir Mael se kind is op haar ouma geplaas,” het die regter gesê.
Norah Bennett (68), Mael se stiefma, sien nou na die driejarige dogtertjie om wat ná sy dood gebore is.
Ter versagting van Simataa se vonnis het Ndauendapo genoem dat Simataa so erg aangerand is ná die onderonsie wat hy met Mael en sy vriende in die kroeg gehad het, dat hy sy bewussyn verloor het.
“Uittarting word as ’n versagtende faktor in vonnisoplegging beskou,” het die regter gesê. Hy het ook genoem dat die hof bewus is daarvan dat mense daagliks situasies ervaar waarin hulle kwaad word, maar dat hulle moet leer om hulself te beheer.
Simataa het tereggestaan op klagte van moord, poging tot moord, kwaadwillige beskadiging van eiendom en die afvuur van ’n wapen in ’n openbare area.
Hy is op 30 Maart skuldig bevind op al vier klagte wat spruit uit ’n skietvoorval wat in Oktober 2012 buite Club Image in Khomasdal plaasgevind het toe hy ’n reeks koeëls met sy CZ-kaliber pistool op die voertuig afgevuur het waarin Mael en sy vriende was.
Die beskuldigde is 30 jaar gevangenisstraf opgelê vir moord, waarvan vyf jaar vir ’n periode van vyf jaar opgeskort is op voorwaarde dat hy nie gedurende daardie tyd aan ’n soortgelyke misdaad skuldig bevind word nie. ’n Verdere 15 jaar gevangenisstraf is opgelê vir die klag van poging tot moord, twee jaar vir kwaadwillige beskadiging van eiendom en een jaar vir die afvuur van ’n wapen in ’n openbare area. Die gevangenisstraf vir laasgenoemde drie klagte sal saam met die vonnis vir moord uitgedien word, wat dus op 25 jaar gevangenisstraf neerkom.
Ndauendapo het verder beveel dat Simataa se CZ-kaliber pistool verbeurd verklaar moet word aan die staat en dat hy vir 20 jaar ná die uitdien van sy vonnis verbied word om ’n vuurwapen te besit.
Mnr. Mbanga Siyomunji het namens Simataa opgetree en me. Constance Moyo het die staat verteenwoordig.